Document ID: 32002D0741

32002D0741
L 237/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 септември 2002 година
за установяване на ревизирани екологични критерии за присъждане на знака за екомаркировка на Общността за копирна и графична хартия и за изменение на Решение 1999/554/ЕО
(нотифицирано под номер С(2002) 3294)
(текст от значение за ЕИП)
(2002/741/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 6, параграф 1, втора алинея от него,
като има предвид, че:
(1)
Съгласно Регламент (ЕО) № 1980/2000 екомаркировка на Общността може да се присъжда за продукт, притежаващ характеристики, които му позволяват да допринесе значително за подобряване на основни аспекти на околната среда.
(2)
Регламент (ЕО) № 1980/2000 предвижда, че следва да бъдат установени специални критерии за екомаркировка по продуктови групи.
(3)
Той също предвижда, че преразглеждането на критериите за екомаркировка, както и свързаните с критериите изисквания за оценка и проверка, следва да се осъществи своевременно преди изтичането на срока на валидност на критериите, определени за всяка продуктова група. Разглеждането следва да доведе до предложение за удължаване, отмяна или преразглеждане.
(4)
Подходящо е да се ревизират екологичните критерии, които са били установени с Решение 1999/554/ЕО на Комисията от 19 юли 1999 г. за установяване на екологични критерии за присъждане на екомаркировка на Общността за копирна хартия (2) с оглед отразяване събитията на пазара. В същото време определянето на продуктовата група следва да бъде изменено, за да се включи графична хартия.
(5)
Следва да бъде прието ново решение на Комисията, установяващо специфични екологични критерии за тази продуктова група, които да бъдат валидни за период от пет години.
(6)
Подходящо е за ограничен период не повече от 12 месеца да бъдат валидни едновременно както новите критерии, установени от настоящото решение, така и критериите, установени с Решение 1999/554/ЕО, с оглед да се осигури достатъчно време на фирмите, на които е била присъдена екомаркировка за продуктите им преди датата на прилагане на настоящото решение, да адаптират тези продукти, за да съответстват на новите критерии.
(7)
Мерките, предвидени в настоящото решение, се основават на проектокритериите, разработени от Съвета по екомаркировка на Европейския съюз, учреден по силата на член 13 от Регламент (ЕО) № 1980/2000.
(8)
Мерките, предвидени в настоящото решение, са в съответствие със становището на комитета, създаден по силата на член 17 от Регламент (ЕО) № 1980/2000.
ПРИЕ НАСТОЯЩОТО РЕШЕНИЕ:
Член 1
С оглед да бъде присъдена екомаркировка на Общността по силата на Регламент (ЕО) № 1980/2000, хартията следва да попада в продуктовата група „копирна и графична хартия“, дефинирана в член 2, и трябва да съответства на екологичните критерии, определени в приложението към настоящото решение.
Член 2
1. Продуктовата група „копирна и графична хартия“ включва хартия или ролки от непринтирана хартия, които се използват за принтиране, копиране, писане или рисуване.
2. Вестникарска хартия, термично чувствителна хартия и хартия без индиго не се включват в тази продуктова група.
Член 3
За административни цели кодовият номер, отреден на продуктовата група „копирна и графична хартия“, е 011.
Член 4
Член 3 от Решение 1999/554/ЕО се заменя със следното:
„Член 3
Определението на продуктовата група и специфичните екологични критерии за продуктовата група са валидни до 31 август 2003 г.“
Член 5
Настоящото решение се прилага от 1 септември 2002 г. до 31 август 2007 г.
Производителите на продукти, попадащи в продуктовата група „копирна хартия“, на които вече е била присъдена екомаркировка преди 1 септември 2002 г., могат да продължат да използват този етикет до 31 август 2003 г.
На производителите на продукти, попадащи в продуктовата група „копирна хартия“, които вече са подали заявление за присъждане на екомаркировка преди 1 септември 2002 г., може да бъде присъдена екомаркировка съгласно условията на Решение 1999/554/ЕО. В този случай етикетът може да бъде използван до 31 август 2003 г.
Член 6
Адресати на настоящото решение са държавите-членки.
Съставено в Брюксел на 4 септември 2002 година.

Labels: 1
20
7
3
12